Hovednavnet på trænerbænken er Jacob Friis, når AaB fredag aften løber på banen i Esbjerg. Jacob Friis har overtaget trænergerningen efter Morten Wieghorst, der mandag blev afskediget fra cheftrænerposten. Jacob Friis har været assistenttræner i AaB siden januar 2016. Efter torsdagens træning har Jacob Friis udtaget 19 spillere til kampen. Oprykkerne fra Esbjerg er efter 17 spillerunder placeret på en tredjeplads i Superligaen – fire point foran AaB. - Vi skal møde et stabilt Esbjerg-hold og har respekt for deres resultater, og de ligger som fortjent i tabellen, siger Jacob Friis. Da AaB sidste mødte Esbjerg den 27. august, sejrede esbjergenserne 1-0 i Aalborg. Jacob Friis anerkender Esbjerg-mandskabets foreløbige præstationer og resultater. - Det afholder os dog ikke fra, at vi kommer til Esbjerg for at vinde. Vi har såvel defensivt som offensivt forsøgt at skrue på nogle nuancer, så vi kan få tippet marginalerne over til vores side, og det vil man forhåbentlig kunne se og se af resultatet, siger Jacob Friis. AaB leder i øjeblikket efter en fast afløser på cheftrænerposten. Indtil videre er det besluttet, at Jacob Friis skal føre AaB gennem de næste tre Superligakampe. Thomas Augustinussen bliver trænerassistent for Friis.

Referat:
Jacob Friis står for første gang i spidsen for AaB, når det fredag aften gælder udekampen på Blue Water Arena mod Esbjerg fB.